নিয়োগের ৫ বছরের মধ্যেই জন্মতারিখ সংশোধন সম্ভব, জানাল হাইকোর্ট

কলকাতা: সরকারি চাকরিতে (Government Job) নিয়োগ পাওয়ার পর প্রথম পাঁচ বছরের মধ্যে জন্মতারিখ (Date Of Birth) সংশোধন করা সম্ভব, কিন্তু তার পরে নিয়োগকর্তা নিজের ইচ্ছায় ওই তথ্য পরিবর্তন করতে পারেন না—এক গুরুত্বপূর্ণ রায়ে এমনটাই জানাল কলকাতা হাইকোর্ট (Calcutta High Court)।

ঘটনার সূত্রপাত ১৯৮৭ সালে, যখন মামলাকারী এক সরকারি কর্মী চাকরিতে যোগ দেন। যোগদানের সময় তিনি যাবতীয় নথিপত্র জমা দেন এবং পরে নিয়োগকর্তার পক্ষ থেকে তাঁকে একটি পরিচয়পত্র দেওয়া হয়, যেখানে জন্মতারিখ ১৬ অক্টোবর ১৯৬৭ উল্লেখ ছিল। এই তথ্যের ভিত্তিতেই ২০০৯ সালে তাঁর চাকরি স্থায়ী হয় এবং তৈরি হয় সার্ভিস বুক।

আরও পড়ুন: তাপপ্রবাহে নাজেহাল দক্ষিণবঙ্গ, কবে মিলবে স্বস্তি? জানুন বড় আপডেট

তবে ২০২৪ সালের ৩ জানুয়ারি হঠাৎ করেই নিয়োগকর্তার দফতর থেকে জানানো হয়, কর্মীর আসল জন্ম সাল ১৯৬৫। এর ভিত্তিতে সার্ভিস বুকে সংশোধনও করা হয়। এতে কর্মী আপত্তি জানিয়ে আদালতের দ্বারস্থ হন। তাঁর যুক্তি ছিল, নিয়োগের সময় জমা দেওয়া নথির ভিত্তিতেই সার্ভিস বুক তৈরি হয়েছে এবং সেই অনুযায়ীই তাঁর জন্মতারিখ নির্ধারিত হয়েছে। কয়েক দশক পরে সেই তথ্য একতরফাভাবে সংশোধন করা আইনত বেআইনি।

এদিকে সরকারি পক্ষের বক্তব্য ছিল, পাঁচ বছরের নির্দিষ্ট সময়সীমার বাইরে জন্মতারিখ সংশোধনের আবেদন গ্রাহ্য করা যায় না। সেই যুক্তিতে কর্মীর আবেদন খারিজ করা হয়। তবে বিচারপতি অনিরুদ্ধ রায় তাঁর রায়ে স্পষ্ট জানান, নিয়োগ পাওয়ার পর পাঁচ বছরের মধ্যে সংশোধনের নিয়ম যেমন কর্মীর ক্ষেত্রেও প্রযোজ্য, তেমনি নিয়োগকর্তার পক্ষেও তা প্রযোজ্য। এই সময়সীমা পেরিয়ে কর্মীর সম্মতি ছাড়া বা উপযুক্ত প্রমাণ ছাড়া জন্মতারিখ বদল করা যায় না।